Ο **Σταύρος Δήμας** είναι Έλληνας δικηγόρος, οικονομολόγος και πολιτικός. Έχει διατελέσει υπουργός και επίτροπος της Ευρωπαϊκής Ένωσης για την Απασχόληση και τις Κοινωνικές Υποθέσεις αλλά και για το Περιβάλλον.

Βιογραφικά Στοιχεία
-------------------

Γεννήθηκε στην Κλένια Κορινθίας στις 30 Απριλίου 1941. Γονείς του ο στρατιωτικός Βαλκανιομάχος Κωνσταντίνος Δήμας και η Αντιγόνη Δήμα, δασκάλα.

Σπούδασε νομικά και οικονομικά στο Εθνικό και Καποδιστριακό Πανεπιστήμιο Αθηνών και στο Πανεπιστήμιο της Νέας Υόρκης.

Εργάστηκε ως δικηγόρος για την νομική εταιρεία της Γουώλ Στριτ, "Sullivan & Cromwell" (1969-1970) και για τη νομική υπηρεσία της Διεθνούς Εταιρείας Οικονομικών στην Παγκόσμια Τράπεζα (1970-1975). Την περίοδο 1975-1977 ήταν Αναπληρωτής Διευθυντής της Ελληνικής Τράπεζας Βιομηχανικής Ανάπτυξης.

Το 1975, παντρεύτηκε την Άλκηστη Κοντού, με την οποία απέκτησαν τρία παιδιά, την Αντιγόνη, τον Κώστα και το Χρίστο, σημερινό βουλευτή Κορινθίας με τη ΝΔ. Το 2009, μετά το διαζύγιό του με την Άλκηστη Κοντού, παντρεύτηκε τη σημερινή σύζυγό του Μαίρη Μακρή-Δήμα, δικηγόρο και λογοτέχνη.

### Είσοδος στην πολιτική

Έχει εκλεγεί μέλος του Ελληνικού κοινοβουλίου επί δέκα συνεχείς φορές, από το 1977 μέχρι το 2004 εκπροσωπώντας το κόμμα της Νέας Δημοκρατίας.. 

Διατέλεσε Υφυπουργός Συντονισμού στην Κυβέρνηση Καραμανλή από το 1977 έως το 1980, Υπουργός Εμπορίου στην Κυβέρνηση Ράλλη το 1980 και στη συνέχεια στην ίδια Κυβέρνηση Υπουργός Άνευ Χαρτοφυλακίου από το 1980 έως το 1981. Διετέλεσε Υπουργός Γεωργίας υπό τον Τζαννή Τζαννετάκη το 1989 και υπό τον Ξενοφών Ζολώτα έως το 1990. Ανέλαβε καθήκοντα Υπουργού Βιομηχανίας, Ενέργειας και Τεχνολογίας στην Κυβέρνηση Μητσοτάκη από το 1990 έως το 1991. Ήταν μέλος της λεγόμενης τριανδρίας Έβερτ-Δήμα-Κανελλόπουλου, επικεφαλής της οποίας ήταν ο Μιλτιάδης Έβερτ, που άσκησε εσωτερική αντιπολίτευση στον Κωνσταντίνο Μητσοτάκη για την οικονομική πολιτική της κυβέρνησής του. Στις 11 Νοεμβρίου 1993, εξελέγη πρόεδρος της Ομάδας Κοινοβουλευτικού Ελέγχου (ΟΚΕ) της ΝΔ για θέματα του Υπουργείου Εθνικής Οικονομίας και τρεις ημέρες αργότερα, ανέλαβε γραμματέας της Γραμματείας Προγράμματος του κόμματος. Τον Ιανουάριο του 1995, με απόφαση του προέδρου της ΝΔ Μιλτιάδη Έβερτ ορίστηκε γενικός γραμματέας της Κοινοβουλευτικής Ομάδας του κόμματος. Στις 23 Μαρτίου 1997, στο 4ο Συνέδριο της ΝΔ εξελέγη εκ νέου μέλος της Κεντρικής Επιτροπής και στις 2 Απριλίου του ίδιου έτους, επανεξελέγη γραμματέας της ΚΟ του κόμματος.

### Ευρωπαίος Επίτροπος

Στην Σύνοδο Κορυφής του ΕΛΚ για την Κλιματική Αλλαγή, το 2008.
Τον Μάρτιο του 2004, διορίστηκε Επίτροπος Απασχόλησης και Κοινωνικών Υποθέσεων στην Επιτροπή Ρομάνο Πρόντι, αναλαμβάνοντας το χαρτοφυλάκιο αυτό από την προηγούμενη Ελληνίδα Ευρωπαία Επίτροπο Άννα Διαμαντοπούλου. 

Η Ελληνική Κυβέρνηση υπό τον Κώστα Καραμανλή πρότεινε εκ νέου τον Σταύρο Δήμα για τη θέση του Έλληνα Επιτρόπου στην Επιτροπή Μπαρόζο, με τον Ζοζέ Μανουέλ Μπαρόζο να διορίζει τον Δήμα Επίτροπο για το Περιβάλλον, αναλαμβάνοντας καθήκοντα στις 22 Νοεμβρίου 2004. Κατά την ακρόασή του στην Επιτροπή του Ευρωπαϊκού Κοινοβουλίου ανακοίνωσε ότι κατά τη θητεία του θα επικεντρωθεί γύρω από 4 βασικούς άξονες: την κλιματική αλλαγή, τη βιοποικιλότητα, τη δημόσια υγεία και την αειφορία. Κατά τη διάρκεια της θητείας του ασχολήθηκε με το Πρωτόκολλο του Κιότο, με το Ευρωπαϊκό Οικολογικό Πρόγραμμα Natura 2000, την Ευρωπαϊκή Οδηγία REACH αλλά και την επιβολή καλύτερης περιβαλλοντικής νομοθεσίας της Ευρωπαϊκής Ένωσης. Ο Σταύρος Δήμας ήρθε πολλές φορές σε αντιπαράθεση με τις ισχυρές γερμανικές αυτοκινητοβιομηχανίες και τη Γερμανίδα καγκελάριο Άνγκελα Μέρκελ προκειμένου να προχωρήσει σε παρεμβάσεις για την παραγωγή καθαρότερων οχημάτων. Είχε χαράξει εκστρατεία για τη μείωση των εκπομπών διοξειδίου του άνθρακα και την ανάληψη μέτρων αντιμετώπισης του φαινομένου του θερμοκηπίου και τα κατάφερε: Με την επιμονή και την αποτελεσματικότητά του πέτυχε τη θέσπιση ορίου εκπομπής διοξειδίου του άνθρακα από τα αυτοκίνητα στα 120 γραμμάρια ανά χιλιόμετρο, η «νίκη» του αυτή καταγράφηκε με «χρυσά γράμματα» από τους *"Financial Times"*, που το 2008 τον ανέδειξαν «Επίτροπο της Χρονιάς». Ακόμα, του απενεμήθη ο τίτλος του «Επιτρόπου της Χρονιάς» από την εβδομαδιαία εφημερίδα *EuropeaVoice*, που εκδίδεται από τον βρετανικό *Εconomist*, επιβραβεύοντας τις προσπάθειές του για την αντιμετώπιση του φαινομένου του θερμοκηπίου.

Ο Σταύρος Δήμας με τον Ιωσήφ Ιωσήφ, το 2011.
### Επιστροφή στην Ελλάδα

Το 2010, μετά τη λήξη της θητείας του στην Ευρωπαϊκή Επιτροπή, ο πρόεδρος της Νέας Δημοκρατίας Αντώνης Σαμαράς διόρισε τον Σταύρο Δήμα Αντιπρόεδρο του κόμματος επί των τομέων Οικονομίας, Ανάπτυξης και Ανταγωνιστικότητας, Ναυτιλίας, Ενέργειας, Περιβάλλοντος, Υποδομών και Μεταφορών, Υγείας, Κοινωνικής Πολιτικής και Κυβερνητικού Προγράμματος.

Μετά την ψήφο εμπιστοσύνης στην κυβέρνηση Παπανδρέου στις 4 Νοεμβρίου 2011 και μετά τη συνάντηση και καταρχήν συμφωνία του Προέδρου της Δημοκρατίας Κάρολου Παπούλια, του πρωθυπουργού Γιώργου Παπανδρέου και του αρχηγού της αξιωματικής αντιπολίτευσης Αντώνη Σαμαρά, το πρόσωπό του αναφέρθηκε στον Τύπο ως προτεινόμενο για την θέση του πρωθυπουργού ή για την θέση του αντιπροέδρου της κυβέρνησης στο νέο συμμαχικό κυβερνητικό σχήμα που διαφαινόταν πως θα υπήρχε στην Ελλάδα.. Ορίστηκε Υπουργός Εξωτερικών στη κυβέρνηση του Λουκά Παπαδήμου το Νοέμβριο του 2011, θέση την οποία διατήρησε έως και τον Μάιο του 2012.

### Υποψηφιότητα για την Προεδρία της Ελληνικής Δημοκρατίας

Στις 9 Δεκεμβρίου 2014, ο Πρωθυπουργός Αντώνης Σαμαράς, μετά από συνάντηση με τον Σταύρο Δήμα, ανακοίνωσε την υποψηφιότητα Δήμα, υποστηριζόμενη από τη ΝΔ και το ΠΑΣΟΚ, για την Προεδρία της Δημοκρατίας. Στην Α΄ Ψηφοφορία, που έγινε στις 17 Δεκεμβρίου, η υποψηφιότητα Δήμα συγκέντρωσε 160 θετικές ψήφους και 135 «Παρών». Στην Β΄ Ψηφοφορία, η οποία έλαβε χώρα στις 23 Δεκεμβρίου, ο Σταύρος Δήμας έλαβε 168 θετικές ψήφους. Στη τρίτη και τελική ψηφοφορία, στις 29 Δεκεμβρίου, ο Σταύρος Δήμας έλαβε και πάλι 168 θετικές ψήφους, χωρίς να καταφέρει να εξασφαλίσει τις απαιτούμενες 180 ψήφους ώστε να εκλεγεί, με αποτέλεσμα η Βουλή να διαλυθεί στις 31 Δεκεμβρίου 2014 και η χώρα να οδηγηθεί σε πρόωρες Εθνικές εκλογές στις 25 Ιανουαρίου 2015.

Παραπομπές
----------

1. ↑  «Stavros C. Dimas - Curriculum Vitae». European Commission. Ανακτήθηκε στις 7 Νοεμβρίου 2011.
2. ↑  «Κοινοβουλευτική Θητεία Βουλευτών Από Τη Μεταπολίτευση Ως Σήμερα - Δήμας Κωνσταντίνου Σταύρος». Βουλή των Ελλήνων. Ανακτήθηκε στις 30 Ιουνίου 2016.
3. ↑  «Γενική Γραμματεία της Κυβέρνησης | Κυβέρνηση ΚΑΡΑΜΑΝΛΗ Γ. ΚΩΝΣΤΑΝΤΙΝΟΥ (1977)». *www.ggk.gov.gr*. Αρχειοθετήθηκε από το πρωτότυπο στις 2 Δεκεμβρίου 2016. Ανακτήθηκε στις 29 Ιουνίου 2016.
4. ↑  «Γενική Γραμματεία της Κυβέρνησης | Κυβέρνηση ΡΑΛΛΗ Ι. ΓΕΩΡΓΙΟΥ (1980)». *www.ggk.gov.gr*. Αρχειοθετήθηκε από το πρωτότυπο στις 16 Νοεμβρίου 2017. Ανακτήθηκε στις 29 Ιουνίου 2016.
5. ↑  «Γενική Γραμματεία της Κυβέρνησης | Κυβέρνηση ΤΖΑΝΝΕΤΑΚΗ ΤΖΑΝΝΗ». *www.ggk.gov.gr*. Ανακτήθηκε στις 29 Ιουνίου 2016.
6. ↑  «Γενική Γραμματεία της Κυβέρνησης | Κυβέρνηση ΖΟΛΩΤΑ ΞΕΝΟΦΩΝΤΑ». *www.ggk.gov.gr*. Αρχειοθετήθηκε από το πρωτότυπο στις 3 Αυγούστου 2019. Ανακτήθηκε στις 29 Ιουνίου 2016.
7. ↑  «Γενική Γραμματεία της Κυβέρνησης | Κυβέρνηση ΜΗΤΣΟΤΑΚΗ ΚΩΝΣΤΑΝΤΙΝΟΥ». *www.ggk.gov.gr*. Ανακτήθηκε στις 29 Ιουνίου 2016.
8. ↑  Κώστας Τσουπαρόπουλος, Γιώργης Μέρμηγκας (2009-09-21). «Δαγκωτά». *Ελευθεροτυπία*.. Ανακτήθηκε στις 2015-02-03.
9. ↑  ««Επίτροπος της χρονιάς» ο Σταύρος Δήμας». εφημερίδα Καθημερινή. 4 Δεκεμβρίου 2008. Ανακτήθηκε στις 29 Ιουνίου 2016. [*νεκρός σύνδεσμος*]
10. ↑  Σκουρής, Βασίλης. «Παπαδήμο ο Παπανδρέου, Δήμα ο Σαμαράς – Αύριο οι οριστικές αποφάσεις». *Real.gr*.. Ανακτήθηκε στις 2011-11-07.
11. ↑  «Γ. Παπανδρέου - Αντ.Σαμαράς: Καταλήγουν σε Λ. Παπαδήμο Πληροφορίες για αντιπροέδρους τους κ. Ευ. Βενιζέλο και Στ. Δήμα». *Το Βήμα*. 6 Νοεμβρίου 2011.. Ανακτήθηκε στις 7 Νοεμβρίου 2011.
12. ↑  «Ο Στ. Δήμας υποψήφιος Πρόεδρος της Δημοκρατίας». *Ναυτεμπορική*. 2014-12-09. Αρχειοθετήθηκε από το πρωτότυπο στις 2015-03-17.. Ανακτήθηκε στις 2014-12-09.
13. ↑  «Τους λείπουν 20». The Press Project. 17 Δεκεμβρίου 2014. Ανακτήθηκε στις 18 Δεκεμβρίου 2014.
14. ↑  «Δεύτερη ψηφοφορία για ΠτΔ: Σταύρος Δήμας: 168 – «Παρών»: 131». 23 Δεκεμβρίου 2014. Ανακτήθηκε στις 29 Ιουνίου 2014.

Πηγές
-----

* Ευρωπαϊκή Επιτροπή - Σταύρος Δήμας - Βιογραφικό Σημείωμα

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 36508011
* LCCN: no96013467
* ISNI: 0000 0000 4086 4066
* GND: 1179993918
* NKC: xx0058727

 |

 |